Id-Dar tal-Providenza llum fetħet il-bibien tagħha għall-pubbliku, fi stedina lill-poplu Malti biex fil-bidu ta’ sena li fiha se tfakkar il-50 anniversarju tagħha jkun spalla biex id-dar tkompli l-missjoni taghha mal-persuni b’dizabbiltà. “Qegħdin niċċelebraw dan l-anniversarju tad-deheb, imma ċert li l-poplu Malti qed juri qalb tad-deheb f’din il-ġurnata,” qal id-Direttur tad-Dar tal-Providenza, Fr Martin Micallef. Id-Dar tal-Providenza teħtieġ mal-€4 miljun ewro fis-sena biex tkun tista’ toffri s-servizzi tagħha lil ftit aktar minn 100 resident li l-eta’ tagħhom tvarja minn erba’ snin sa ‘l fuq minn 80 sena. Sittax-il persuna b’diżabilità jgħixu fi tliet idjar li d-Dar tal-Providenza għandha fil-komunita’: fis-Siġġiewi, il-Qawra u Birkirkara. Id-Direttur tad-Dar tal-Providenza, Fr Martin Micallef qal li kif jixhed l-isem ta’ din id-dar l-operat kollu jiddependi fuq il-providenza. “Għall-grazzja t’ Alla il-Bambin dejjem bill-ġenoriżita kbira tal-poplu Malti u Għawdxi jipprovdilna eżatt kemm għandna bżonn jew ftit iktar jew ftit inqas u dan hu l-miraklu tad-dar tal-Providenza,” qal id-Direttur tad-Dar tal-Providenza, Fr Martin Micallef. Id-Dar tal-Providenza kienet il-ħolma ta’ Monsinjur Mikiel Azzopardi . . . . ħolma li saret realta’ ħamsin sena ilu meta nbniet dar fis-Siġġiewi bil-missjoni li toffri ambjent ta’ dar lil persuni b’dizabiltà u ssaħħaħ l-abiltajiet tagħhom biex jipparteċipaw b’mod sħiħ fis-soċjeta’ . . . . ħolma li żviluppat mal-medda taż-żmien u llum qed tiffoka fuq l-awtonomija u l-indipendenza tar-residenti. “Għandna diversi proġetti, l-ewwel nett se nkomplu t-tisbih tal-bitħa fejn hemm il-kappella kif wieħed jista’ jara llum stess hemm xogħol li qed isir. Se nkunu qed nibnu pool terapewtiku ġdid li tant għandna bżonn, barra affarijiet oħra li ovvjament ikun hemm bżonn matul is-sena,” spjega d-Direttur tad-Dar tal-Providenza, Fr Martin Micallef Fr Martin ħabbar li din is-sena se jibda ix-xogħol fuq żewġt id-djar ġodda fil-komunità għall-persuni b’diżabilità – fil-Balluta u Ħaż Żabbar, b’dik fil-Balluta għandha tkun lesta din is-sena stess. Il-festa ta’ ġenerożita’ mad-Dar tal-Providenza qed tixxandar dirett fuq TVM 2. Aktar kmieni: Id-Dar tal-Providenza llum fetħet il-bibien tagħha għall-pubbliku waqt li qed tistieden lill-poplu għal Festa ta’ Ġenerożita’ biex jinġabru fondi għall-istess dar. Il-festa ta’ generożita’ se tixxandar fuq l-istazzjonijiet tat televizjoni ewlenin – fosthom TVM 2. Huwa stmat li kuljum huma meħtieġ €10,000 biex id-dar tal-Providenza tkun tista toffri s-servizzi taghha lil madwar 100 residenti taghha. Dan jammonta ghal madwar 3.5 miljun ewro fis-sena.